南源莊
作者：曾鞏
朝代：宋

paragraphs: 床上不廢看青山，門前便踏南澗路。
繞牆頓失車馬喧，岸幘日得滄洲趣。
嘗嗟秋蓬轉，未有茅屋據。
對此耳目新，始覺精爽聚。
滄溟未可泛舟入，雁蕩誰能胝足去。
醫閭在夷蠻，羅浮苦煙霧。
子真自愛谷口家，孔丘老亦洙泗住。
吾能放意遊八極，此興久與前賢附。
悄然怪我思慮深，已欲摧倒聞猿樹。
眼前了了破青坂，屈椽小棟隨時具。
野柔川深春事來，筍鞋瞑戛青雲步。
秫田試犢耕早風，茗圃分籃摘宵露。
竹林掃月散絺葛，雪艇搜溪出魴鱮。
帽塵便可臨水濯，里鬥何妨閉門拒。
介推母厭俗，久思顛崖住不顧。
梁鴻妻亦高，能快穿衣與藜茹。
成家儻已嫁諸妹，有立不憂吾弟孺。
攘攘天地間，萬類殊好惡。
歡合無一非，睽窮有百牾。
吾獨安能逐毛髪，飲泉食力從所慕。